Sagsomkostningerne for landsretten blev ophævet i sag vedrørende krav om appeltilladelse for appel af afgørelse i småsag, således at ingen af parterne skal betale sagsomkostninger for l... Vis mere
Ret: Højesteret (3. instans)
Faggruppe: Civilsag — Småsag
Sagsemner: Retspleje og civilproces;

HØJESTERETS KENDELSE
afsagt onsdag den 17. august 2022

Sag BS-31078/2021-HJR

Kærende 1
(selv)

mod

EuroPark A/S
(selv)

I tidligere instans er afsagt kendelse af Retten i Lyngby den 29. december 2020
(BS-39602/2020-LYN) og af Østre Landsrets 7. afdeling den 19. januar 2021
(BS-50950/2020-OLR).

I påkendelsen har deltaget tre dommere: Henrik Waaben, Hanne Schmidt og
Oliver Talevski.

Procesbevillingsnævnet har den 6. august 2021 meddelt begrænset tilladelse til
kære til Højesteret, således at tilladelsen alene omfatter spørgsmålet om fastsæt-
telsen af kæremålsomkostninger ved landsrettens kendelse.

Påstande
Kærende 1, har nedlagt påstand om, at kæremålsomkost-ningerne for landsretten
ophæves, subsidiært nedsættes til et lavere beløb.

Indkærede, EuroPark A/S, har ikke udtalt sig i anledning af kæremålet.

Sagsfremstilling
Den 9. oktober 2020 indgav EuroPark A/S stævning mod Kærende 1 ved Retten i
Lyngby for manglende betaling af et kontrolgebyr på 795 kr. samt et
inkassogebyr på 100 kr. Kærende 1 havde ifølge selskabet den 18.



2

juni 2020 parkeret i strid med selskabets skiltning på Refshaleøen, 1432 Køben-
havn K.

Kærende 1 gjorde indsigelse mod kravet.

Under sagens behandling som en småsag ved byretten indgav Kærende 1
begæring om, at Person, Stilling for EuroPark A/S, skulle afgive vidneforklaring
under hovedforhandlingen.

Ved kendelse af 29. december 2020 afviste byretten begæringen, da vidneforkla-
ringen ikke fandtes at være af betydning for sagen, jf. retsplejelovens § 403.

Kærende 1 kærede byrettens kendelse til Østre Landsret. EuroPark A/S, der var
repræsenteret ved EUROINCASSO ApS, påstod kæremålet afvist, da der ikke
forelå kæretilladelse fra Procesbevillingsnævnet, jf. retsplejelovens § 389 a.

Ved kendelse af 19. januar 2021 afviste landsretten kæremålet med følgende be-
grundelse:

”Byrettens afgørelse er truffet under forberedelsen af hovedforhandlin-
gen. Afgørelsen kan derfor kun kæres med tilladelse fra Procesbevil-
lingsnævnet, jf. retsplejelovens § 389 a. Da en sådan tilladelse ikke fore-
ligger, afviser landsretten kæremålet.”

Vedrørende sagsomkostninger bestemte retten følgende:

”I sagsomkostninger for landsretten skal Kærende 1 inden 14 dage
betale 2.000 kr. til Europark A/S. Beløbet forrentes efter rentelo-vens §
8 a.”

Anbringender
Kærende 1 har anført navnlig, at landsretten ikke burde have pålagt ham at betale
kæremålsomkostninger til modparten, da sagen ved landsretten aldrig nåede at
blive behandlet, men blev afvist, jf. retsplejelovens § 389 a.

Hvis Højesteret kommer frem til, at kæremålsomkostningerne for landsretten
ikke skal ophæves, gøres det gældende, at beløbet bør nedsættes, da det oversti-
ger de takster, der gælder for sagsomkostninger i småsager.

Højesterets begrundelse og resultat
Sagen angår spørgsmålet om fastsættelse af sagsomkostninger under et kære-mål
i landsretten i en sag, der i byretten behandles efter retsplejelovens kapitel



3

39 (småsagsprocessen) og vedrører et krav om betaling af parkeringsafgift på
795 kr. og inkassogebyr på 100 kr. Kæremålet var iværksat af Kærende 1 som
selvmøder og angik spørgsmålet om, hvorvidt Stilling hos det indkærede selskab,
EuroPark A/S, skulle afgive forkla-ring som vidne under byretssagen. Byretten
havde afslået dette med henvisning til, at vidneforklaringen ikke fandtes at være
af betydning for sagen, jf. retsple-jelovens § 403.

Der er ikke fastsat særlige regler i retsplejeloven om sagsomkostninger for kæ-
remål i sager, der i byretten behandles efter retsplejelovens kapitel 39, og
spørgsmålet skal derfor afgøres efter retsplejelovens almindelige regler om
sagsomkostninger (retsplejelovens kapitel 30).

Kæremålet for landsretten blev afvist som følge af manglende kæretilladelse fra
Procesbevillingsnævnet, jf. retsplejelovens § 389 a. Det var en afgørelse, som
landsretten skulle træffe ex officio, og det var således ikke nødvendigt for Euro-
park som sket at afgive processkrift med påstand om afvisning. Under hensyn
hertil og omstændighederne i øvrigt finder Højesteret, at kæremålsomkostnin-
gerne for landsretten bør ophæves, således at ingen af parterne skal betale kæ-
remålsomkostninger for landsretten til den anden part, jf. retsplejelovens § 312,
stk. 3.

THI BESTEMMES:

Sagsomkostningerne for landsretten ophæves, således at ingen af parterne skal
betale sagsomkostninger for landsretten til den anden part.

Ingen af parterne skal betale sagsomkostninger for Højesteret til den anden part.

Kæreafgiften for Højesteret tilbagebetales.